**KULTURNO UMJETNIČKI PROGRAMI EUROPSKE PRIJESTOLNICE KULTURE NAJAVLJENI ZA OŽUJAK I PRVU POLOVICU TRAVNJA ODGAĐAJU SE DO DALJNJEG**

**Svi kulturno-umjetnički programi i javna događanja u projektu Europske prijestolnice kulture koji su kroz kalendar događanja najavljeni za održavanje u terminima do 14. travnja, odgađaju se do daljnjeg.** Danas je takva odluka donesena na zajedničkom sastanku partnerskih organizacija koje su uključene u realizaciju programa Europske prijestolnice kulture.

S obzirom na razvoj situacije vezane uz širenje korona virusa te s obzirom na činjenicu da je zaštita zdravlja građana svima na prvom mjestu, Rijeka 2020 je u dogovoru sa svojim partnerima odlučila otkazati sva događanja do 14. travnja, nevezano uz broj ljudi koji bi se okupio na tim događanjima.

Također, **prostor RiHuba koji je u EPK projektu namijenjen provođenju programa konferencija, radionica, predavanja i sl. do daljnjeg se zatvara za takva događanja, ali ostaje otvoren za javnost u kontekstu informiranja građana o EPK projektu i programima te nastavlja djelovati kao coworking prostor i prostor u kojem se mogu kupiti suveniri Rijeke 2020.**

Razumijevajući odgovornost prema publici, lokalnom stanovništvu i posjetiteljima iz ostatka zemlje, **u periodu do sredine travnja donijet će se i odluke o ostalim događanjima najavljenima za drugu polovicu travnja, odnosno svibanj.** Naime, u nastavku će se razmotriti mogućnosti njihova održavanja u kasnijim terminima tijekom godine, kao i eventualna potreba za otkazivanjem pojedinih programa koji se ne mogu organizirati u kasnijim terminima, a sve s obzirom na daljnje mjere vezane uz zaštitu stanovništva od korona virusa.

- *Želja je zasigurno svih zaljubljenika u kulturu, neopterećeno i bez straha prisustvovati kulturnim događanjima i u njima uživati u punini* – navela jedirektorica RIJEKE 2020 Emina Višnić te u ovom kontekstu dodala:

- *Svjesni smo da zbog različitih nužnih mjera opreza koje se poduzimaju, ali i zbog osobnih razloga pojedinaca vezanih uz razumijevanje opasnosti ove epidemije, mnogi građani i posjetitelji ne mogu bez zadrške prisustvovati EPK programima. Stoga smo donijeli ovu odluku imajući u vidu odgode događanja za razdoblje u kojem više neće postojati opasnost od širenja korona virusa. Time želimo svima omogućiti da u EPK programima sudjeluju i prate ih neopterećeni opasnošću koja je trenutno vezana uz epidemiju i širenje virusa.*

Zasad se ove odgode odnose na sva događanja najavljena za mjesec ožujak i prvu polovicu travnja, a s obzirom na daljnji razvoj situacije, te detaljnije razgovore s partnerima EPK projekta, **javnost će putem medija biti obaviještena o eventualnim odgodama i drugih programa odnosno o novim terminima održavanja onih programa čije se odgode mogu planirati.**

Nastavno na navedeno, **zasad se do daljnjeg se odgađaju sljedeći najavljeni događaji projekta Europske prijestolnice kulture**:

* konferencija „Pristupačnost i grad“ najavljena za 13.3. o čemu je javnost već obaviještena
* koncert „Večer suzvučja“ najavljen za 13.3. o čemu je javnost također tijekom današnjeg dana obaviještena
* otvorenje izložbe / performansa povodom premijere predstave “Vježbanje života – drugi put” najavljeno za 13.3.
* program Dnevni boravak susjedstva Kostrena najavljen za 17.3.
* predstava Vježbanje života – drugi put – najavljena za 17. , 18. , 19. , 23. i 24. 3.
* projekt Naturografie by Roberto Ghezzi čija se izrada i priprema trebala održavati u razdoblju 17.-23.3.
* festival susjedstva Delnice „Tajne Lujzijane“ koji se trebao održavati od 19. do 22.3.
* stručno vodstvo izložbom Davida Maljkovića „S kolekcijom“ zakazano za 19.3. u 19h
* predstava za djecu sretna kućica – koja se trebala održavati 21., 23., 24., 25., 26., 27. i 28.3.
* koncert „Adams, Beethoven, Šostakovič“ koji se trebao održati 21.3.
* predavanje „Film za sve - od ideje do realizacije“ zakazano za 23.3.
* program Dnevni boravak susjedstva Kostrena koji se trebao održati 24.3.
* vodstvo izložbom unutar Muzeja kristalne lubanje koja je sastavni dio Maljkovićeve izložbe, a koje se trebalo održati 24.3.
* Rijeka film festival - RIFF (riječki filmski festival) o čijoj je odgodi javnost već obaviještena
* izložba „Crvena škola“ Dubravke Ugrešić čije je otvorenje bilo planirano 26.3. a trajanje do 16.4.
* koncert kosovskog benda Tetris planiran za 26.3.
* otvorenje izložbe „3. smjena“ – Milijane Babić i Centra za ženske studije pri Filozofskom fakultetu u Rijeci planirano za 26.3.
* prezentacija knjige Nore Turato u Vili Ružić kao satavni dio Maljkovićeve izložbe, planirano za 26.3.
* okrugli stol u povodu izložbe „3. smjena“ koji je bio zakazan za 27.3.
* otvorenje izložbe „Sanjaju li biljke sutrašnjicu?“ Igora Eškinje planirano za 27.3.
* stručno vodstvo izložbom „S kolekcijom“ planirano za 27.3.
* tribina/meet up „Game dev meetup“ planirano za 28.3.
* manifestacija „Challenge tour“ planirana za 28. i 29.3.
* izložba unutar izložbe „S kolekcijom“ Akademije primijenjenih umjetnosti, Werkplaats typografie, WHW akademije planirana za 28.3.
* izložba „Transbalkan“ čije je otvorenje planirano za 31.3.
* projekcija filma u sklopu Mreže kina na egzotičnim lokacijama u egzotičnom kinu Kostrena što je bilo planirano za 31.3.
* prezentacija projekta „Terapijski park(ovi)“ planirana za ožujak
* prezentacije programa Zelenog vala koje su bile planirane za mjesec ožujak
* program „Kortil uživo“ zakazan za 1.4.
* dio književne manifestacije „Mjesec dobre dječje knjige“ koja je trebala započeti 1.4.
* festival susjedstva Kostrena „U potrazi za srcem Kostrene“ koji se trebao održavati od 2. do 4.4.
* stručno vodstvo izložbom „S kolekcijom“ zakazano za 2.4.
* koncert Vision String Quarteta zakazan za 4.4.
* posjet Odbora za kulturu Europskog parlamenta Rijeci koji se trebao održati 6.-8.4.
* predavanje „Ffilm za sve - videospotovi i montaža“ zakazano za 6.4.
* program Dnevni boravak susjedstva Kostrena koji se trebao održati 6.4.
* radionica „Rimiks identiteta - radionica bijesnih intervala“ koja se trebala održati 7.-9.4.
* konferencija „INCC 2020 - 9. međunarodni numizmatički kongres u Hrvatskoj“ zakazana za razdoblje 7.-10.4.
* stručno vodstvo izložbom „S kolekcijom“ zakazano za 9.4.
* izložba u susjedstvu Drenova „Damnatio Memoriae“ zakazana za 9.4.
* predstave „Vježbanje života – drugi put“ koje su se trebale održavati 10., 11. i 14. 4.
* tribina/meetup „Startup Grind“ koja se trebala održati 11.4.
* program Dnevnog boravka susjedstva Kostrena zakazan za 14.4.

Kako je navedeno, o novim terminima izvedbi ili o eventualnom kompletnom otkazivanju određenih programa, javnost će biti pravovremeno obaviještena.

Vjerujemo da će se stanje po pitanju epidemije korona virusa što prije razriješiti te da će sve poduzete mjere za sprječavanje njegova širenja uroditi plodom, odnosno da će opasnost za stanovništvo što prije nestati.